Απόφαση της Επιτροπής

της 28ης Νοεμβρίου 2001

για την τροποποίηση της απόφασης 93/402/ΕΟΚ περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχομένων από ορισμένες χώρες της Νότιας Αμερικής, ιδίως όσον αφορά τη Βραζιλία

[κοινοποιηθείσα υπό τον αριθμό Ε(2001) 3802]

(Κείμενο που παρουσιάζει ενδιαφέρον για τον ΕΟΧ)

(2001/842/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα προβλήματα υγειονομικού ελέγχου κατά την εισαγωγή βοοειδών, προβατοειδών, αιγοειδών και χοιροειδών, νωπών κρεάτων και προϊόντων με βάση το κρέας, προελεύσεως τρίτων χωρών(1), όπως τροποποιήθηκε τελευταία από τον κανονισμό 1452/2001(2), και ιδίως το άρθρο 15 και το άρθρο 16 παράγραφοι 1 και 22,

Εκτιμώντας τα ακόλουθα:

(1) Οι υγειονομικοί όροι και η κτηνιατρική πιστοποίηση για εισαγωγές νωπών κρεάτων από την Αργεντινή, τη Βραζιλία, τη Χιλή, την Κολομβία, την Παραγουάη και την Ουρουγουάη, έχουν θεσπισθεί με την απόφαση 93/402/ΕΟΚ της Επιτροπής, της 10ης Ιουνίου 1993, περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχομένων από ορισμένες χώρες της Νότιας Αμερικής(3), όπως τροποποιήθηκε τελευταία με την απόφαση 2001/767/ΕΚ(4).

(2) Εστίες αφθώδους πυρετού επιβεβαιώθηκαν στην περιφέρεια Rio Grande do Sul, στη Βραζιλία, αρχής γενομένης την 9η Μαΐου 2001 και θεσπίστηκε πρόγραμμα εμβολιασμού των βοοειδών κατά του αφθώδους πυρετού.

(3) Η Επιτροπή ανέστειλε την εισαγωγή από την περιφέρεια Rio Grande do Sul στην Κοινότητα όλων των κατηγοριών νωπού κρέατος των ειδών που είναι ευπαθή στον αφθώδη πυρετό με την απόφασή της 2001/410/ΕΚ(5) που τροποποιεί την απόφαση 93/402/ΕΟΚ με αποτέλεσμα να διαγραφεί η εν λόγω περιφέρεια από τον κατάλογο των περιφερειών της Βραζιλίας από τις οποίες επιτρέπεται η εισαγωγή των κρεάτων αυτών.

(4) Πραγματοποιήθηκε αποστολή της Επιτροπής από τις 22 έως τις 26 Οκτωβρίου 2001 για την εξέταση της επιδημιολογικής κατάστασης σχετικά με τον αφθώδη πυρετό και τα εφαρμοζόμενα μέτρα ελέγχου.

(5) Από την εν λόγω επιθεώρηση προέκυψε ότι οι αρμόδιες κτηνιατρικές αρχές της Βραζιλίας αντιμετώπισαν τα προβλήματα που είχαν επισημανθεί κατά τη διάρκεια προηγούμενων αποστολών και ότι η κατάσταση της ασθένειας σταθεροποιήθηκε τώρα. Ως εκ τούτου, είναι σκόπιμο να αρθεί η αναστολή των εισαγωγών στην Κοινότητα νωπού κρέατος χωρίς κόκαλα για κατανάλωση από τον άνθρωπο και ορισμένων κρεάτων και παραπροϊόντων που προορίζονται για άμεση μεταποίηση σε ζωοτροφές για ζώα συντροφιάς και να επανεισαχθεί προς το σκοπό αυτό η περιφέρεια Rio Grande do Sul στον κατάλογο του παραρτήματος Ι της απόφασης 93/402/ΕΟΚ.

(6) Η απόφαση 2001/410/ΕΚ διευκρινίζει επίσης τους όρους που εφαρμόζονται στην Ουρουγουάη, αλλά η διευκρίνηση αυτή έχει τώρα παγιοποιηθεί με την απόφαση 2001/767/ΕΚ και συνεπώς, η απόφαση 2001/410/ΕΚ μπορεί να καταργηθεί εξ ολοκλήρου.

(7) Η οδηγία 93/119/ΕΚ του Συμβουλίου(6) ορίζει ότι το κτηνιατρικό υγειονομικό πιστοποιητικό που συνοδεύει το κρέας που πρόκειται να εισαχθεί από τρίτες χώρες προς την Ευρωπαϊκή Κοινότητα πρέπει να συμπληρώνεται από βεβαίωση που πιστοποιεί ότι τα ζώα έχουν σφαγεί υπό συνθήκες που παρέχουν εγγυήσεις για καλή μεταχείριση τουλάχιστον ισοδύναμη με τις σχετικές διατάξεις της οδηγίας. Κρίνεται σκόπιμο να εισαχθεί η εν λόγω απαίτηση πιστοποίησης στο υπόδειγμα υγειονομικού πιστοποιητικού κατά την πραγματοποίηση άλλων τροποποιήσεων στο υπόδειγμα.

(8) Κρίνεται επίσης αναγκαίο να ενημερωθεί το υπόδειγμα κτηνιατρικών πιστοποιητικών ώστε να περιλαμβάνονται ο αριθμός του εμπορευματοκιβωτίου και ο αντίστοιχος αριθμός της σφραγίδας στα πιστοποιητικά και να προβλέπεται βεβαίωση για την καλή μεταχείριση των ζώων κατά τη σφαγή.

(9) Ως εκ τούτου, πρέπει να τροποποιηθεί η απόφαση 93/402/ΕΟΚ αναλόγως και να καταργηθεί η απόφαση 2001/410/ΕΚ.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα παραρτήματα Ι, ΙΙ και IIΙ της απόφασης 93/402/ΕΚ αντικαθίστανται από τα αντίστοιχα παραρτήματα της παρούσας απόφασης.

Άρθρο 2

Η απόφαση 2001/410/ΕΚ καταργείται.

Άρθρο 3

Η παρούσα απόφαση εφαρμόζεται από την 1η Δεκεμβρίου 2001, αφού επανεξεταστεί από την μόνιμη κτηνιατρική επιτροπή στις 20 και 21 Νοεμβρίου 2001.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 28 Νοεμβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 198 της 21.7.2001, σ. 11.

(3) ΕΕ L 179 της 22.7.1993, σ. 11.

(4) ΕΕ L 288 της 1.11.2001, σ. 51.

(5) ΕΕ L 145 της 31.5.2001, σ. 49.

(6) ΕΕ L 340 της 31.12.1993, σ. 21.

ΠΑΡΑΡΤΗΜΑ

"ΠΑΡΑΡΤΗΜΑ I

Περιγραφή των εδαφών της Νότιας Αμερικής για τους σκοπούς της κτηνιατρικής πιστοποίησης

>ΘΕΣΗ ΠΙΝΑΚΑ>"

"ΠΑΡΑΡΤΗΜΑ II

ΥΓΕΙΟΝΟΜΙΚΕΣ ΕΓΓΥΗΣΕΙΣ ΑΠΑΙΤΟΥΜΕΝΕΣ ΓΙΑ ΤΗΝ ΠΙΣΤΟΠΟΙΗΣΗ ((Τα γράμματα (Α, Β, Γ, Δ, Ε, ΣΤ, Ζ και Η) που εμφαίνονται στον πίνακα, αντιστοιχούν στα υποδείγματα ειδικών υγειονομικών εγγυήσεων, που περιγράφονται στο παράρτημα ΙΙΙ μέρος 2 της παρούσας απόφασης και θα πρέπει να εφαρμόζονται για κάθε προϊόν και καταγωγή, σύμφωνα με τις διατάξεις του άρθρου 2 της παρούσας απόφασης. Το σημείο (-) δείχνει την απαγόρευση εισαγωγών.ΑΚ: Ανθρώπινη κατανάλωση.

ΠΚ: Προορίζονται για τη βιομηχανία θερμικά επεξεργασμένων προϊόντων με βάση το κρέας:

1= καρδιές

2= συκώτια

3= μασητήριοι μύες

4= γλώσσες

ΤΖΣ: Προορίζονται για τη βιομηχανία τροφίμων για ζώα συντροφιάς.))

>ΘΕΣΗ ΠΙΝΑΚΑ>"

"ΠΑΡΑΡΤΗΜΑ III

ΜΕΡΟΣ 1

>PIC FILE= "L_2001313EL.004902.TIF">

ΜΕΡΟΣ 2

>PIC FILE= "L_2001313EL.005001.TIF">

>PIC FILE= "L_2001313EL.005101.TIF">

>PIC FILE= "L_2001313EL.005201.TIF">

>PIC FILE= "L_2001313EL.005301.TIF">

>PIC FILE= "L_2001313EL.005401.TIF">

>PIC FILE= "L_2001313EL.005501.TIF">

>PIC FILE= "L_2001313EL.005601.TIF">

>PIC FILE= "L_2001313EL.005701.TIF">"